Orden Kantakuzine Katarine Branković
Orden Kantakuzine Katarine Branković je počast koju Mitropolija zagrebačko-ljubljanska dodjeljuje istaknutim članovima zajednice koji svojim radom promiču, štite i unapređuju položaj i vidljivost Srpske pravoslavne crkve. Počast je utemeljena 2007. godine povodom proslave 30. godišnjice ustoličenja zagrebačkog mitropolita gospodina Jovana Pavlovića. Tom je prilikom mitropolija naručila specijalnu ograničenu seriju kovanih medalja, diploma i popratnih certifikata koji su izrađeni u manastiru Sv. Roman u južnoj Srbiji, nedaleko od Niša. Orden nosi ime po Kantakuzini Katarini Branković, grofici iz 15. vijeka, kao jednoj od istaknutih članica pravoslavne zajednice na području današnje Hrvatske.